作者:衛宗武
標題:金縷曲・賀新郎
內容:強半秋澄穆。半月弦、南極躔高，壽星明煜。今歲戶庭殊舊歲，洗盡閒愁千斛。沸春夏、歡聲相續。蘭已種成香滿砌，更蕣華、得偶顏如玉。雙捧勸，壽齊祝。郗枝芳映莊椿綠。覺這番、初度稱觴，桂增芬馥。生子生孫從此始，剩有人傳祖笏。看八座、青氈須復。兩兩閨中俱秀質，待子平、婚嫁人人足。碧桃下，跨青鹿。